
Status per 27. august 2026
Drift og aktivitet
Svalbardhallen har hatt betydelig vekst i 2026 sammenlignet med samme periode i 2025:
· 55,6 % økning i solgte billetter
· 33,3 % økning i salgsinntekter
· 25,3 % økning i registrerte besøk
Den største økningen er i solgte enkeltbilletter til svømmehallen.
Det er samtidig viktig å være oppmerksom på at registrerte besøk ikke gir et komplett bilde av den faktiske aktiviteten. Flere personer kan gå inn samtidig uten at alle blir registrert. Det antas derfor at det reelle besøkstallet er høyere enn statistikken viser, særlig i treningsrommet. Bedre adgangskontroll er derfor en del av rehabiliteringen.
Tallene viser samlet sett økt aktivitet og etterspørsel etter Svalbardhallens tilbud.

Nye tilbud i rehabiliteringsperioden
Idrettshallen og spinningrommet er for tiden stengt på grunn av rehabiliteringen. Dette har gjort det mulig å flytte rundt på ressursene og prøve ut nye tilbud og åpningstider.
Det er blant annet innført:
· treningsrom fra kl. 05.00 på hverdager
· morgensvømming onsdag og fredag
· badstue mandag–fredag kl. 06.30–08.00.
Det arbeides også med å legge til rette for at barnehagene kan benytte svømmebassenget noen timer i uken.
Hensikten er å utnytte tilgjengelige ressurser best mulig i perioden og samtidig møte brukernes behov. Ungdomstilbudet for 8.–10. klasse ønskes evaluert i løpet av sesongen.

Bemanning
Fra 1. august driftes Svalbardhallen av tre faste ansatte i 60 % stilling, supplert med timesansatte. Totalt er 14 personer med på å drifte hallen.
To av de faste ansatte startet 1. august. Bemanningssituasjonen er fortsatt krevende, og det brukes tid på opplæring og oppbygging av nødvendig kompetanse og erfaring.
Når svømmehallen er åpen, kreves tre ansatte på jobb – to i svømmehallen og én i kiosk. Dette gjør driften særlig bemanningskrevende på kveld og helg.
Driftsoperatør i 40 % stilling sluttet i juni. Oppgavene som lå til stillingen vil fremover bli fordelt mellom kultur og idrett og eiendom.

Renhold i badeanlegget
Kultur- og idrett overtok ansvaret for renholdet i badeanlegget fra 1. februar 2026. Bakgrunnen var å sikre bedre kvalitet, bedre utnyttelse av interne ressurser og gode rutiner i forbindelse med rehabiliteringen.
Ressursbruken er økt fra 8,75 til 12,5 timer per uke. Dette har gitt økt renholdsfrekvens, bedre oppfølging av hygienekrav, betydelig bedre kvalitet på renholdet og bedre systematikk, dokumentasjon og internkontroll.
Renholdet er nå i tråd med kravene som gjelder for svømmeanlegg.
Badevakter utfører også løpende renholds- og vedlikeholdsoppgaver i bassengområdet. Dette gir tettere oppfølging og bedre sammenheng mellom renhold, vedlikehold og daglig drift.
Gode rutiner og erfaring med drift og renhold gir et bedre utgangspunkt for å drifte og vedlikeholde det rehabiliterte badeanlegget når det står ferdig.
ISS har fortsatt ansvar for renholdet i øvrige deler av Svalbardhallen.

Rehabiliteringen
Rehabiliteringen er nå i fase med detaljprosjektering og gjennomføring. Målet er et tryggere, mer moderne og funksjonelt anlegg med bedre tekniske løsninger, arbeidsforhold og brukeropplevelse.
Rehabiliteringen er både et byggeprosjekt og et brukerprosjekt. Det er etablert et brukerutvalg som har arbeidet med prosjektgruppen siden juni 2025. Svalbard Turn, barnehagen, skolen, ungdomsrådet og ansatte i Longyearbyen lokalstyre har vært representert. Brukerutvalget har bidratt med innspill og vært en viktig sparringspartner for prosjektgruppen.
I detaljprosjekteringen skal også ansatte involveres mer, blant annet i arbeidet med brukerutstyr og tilrettelegging av egne arbeidsplasser.

Fremdrift og konsekvenser
2026
· Idrettshallen er stengt under rehabiliteringen.
· Spinningrommet er stengt.
· Idrettshallen forventes å åpne medio oktober.
· Treningsrommet er åpent.
2027
· Rehabilitering av svømmehallen og tilhørende arealer.
· Svømmehallen forventes stengt fra omkring april 2027.
· Dette vil få større konsekvenser for brukerne fordi svømmetilbudet ikke enkelt kan erstattes andre steder på Svalbard.
· Treningsrommet og andre deler av bygget skal etter planen fortsatt kunne benyttes.

Det vil være viktig med god informasjon til befolkningen gjennom rehabiliteringsperioden om hva som er åpent og stengt, eventuelle endringer i aktiviteter og åpningstider og når de ulike delene av anlegget blir ferdige.

Etter rehabiliteringen
Rehabiliteringen skal blant annet gi:
· større badstue med vinduer mot byen
· treningsrom med planlagt tilgjengelighet 24/7
· bedre utnyttelse av spinningrom, lager og ankomst
· bedre tilrettelegging for familier i badeanlegget
· mer fleksible møtearealer
· en mer moderne, trygg og funksjonell hall.
Publikumsområdet skal også bygges om, blant annet med flytting av kiosk, nytt møterom/rom for bursdager, lokaler til private arrangementer, egen inngang til treningsrommet og ny adgangssluse.

Oppsummert
Svalbardhallen har høy og økende aktivitet samtidig som rehabiliteringen pågår. Rehabiliteringsperioden brukes også til å prøve ut nye tilbud og åpningstider.
Idrettshallen forventes å åpne medio oktober 2026, mens svømmehallen etter planen stenger omkring april 2027 for rehabilitering.
Målet er en tryggere, mer funksjonell og moderne Svalbardhall.

